text: Musikken lindrer: 32-årige Sallie skriver sange om sin kræftsygdom
  22 oktober 2016 kl. 06.04
  Musik kan formidle følelser og fortælle, hvordan man har det, på en helt anden måde end det talte ord. Og det er en hjælp for både kræftramte og deres pårørende.
  Sallie Nielsen er én af tre kræftpatienter, som i projektet ”Ungcancer” har skrevet i alt seks sange til et kommende album, der handler om det at være syg med kræft:
   
  -Jeg har svært ved at fortælle om mine følelser, men ved hjælp af musikken kan jeg få dem ud, siger Sallie Nielsen til TV SYD’s søndagsmagasin ”Sørens om søndagen”.
  Sallie Nielsen blev raskmeldt for et halvt år siden. Før det kæmpede hun i trekvart år, nogle gange på liv og død, med en brystkræft og dertil alvorlige infektioner, som var ved at koste hende livet.
  Sallie Nielsen, kræftpatient: "Jeg har svært ved at fortælle om mine følelser, men ved hjælp af musikken kan jeg få dem ud"
  Det var en tid med voldsomme smerter og følelser, som hun skrev om i sin dagbog, mens omverdenen ofte havde svært ved at forstå, hvor svært det var. Men det kunne hun udtrykke i sangene, blandt andet i sangen ”Grænsen”. En sang, der handler om at stå på toppen i livet som 32-årig, klar til at stifte familie, men hvor kræftdommen rammer som et dommedagsslag:
  -Jeg talte med folk om, hvor hårdt det er, men de havde svært ved at forstå det, fordi de ikke selv har været der, siger Sallie Nielsen.
  Til hver sang har forskellige kunstnere gratis lavet et billede, der passer til. På følgende video ses billedkunstner Rene Iversens maleri:
  Bag projektet Ungcancer står psykolog og musiker Gert Barslund og Ole Selstø, musiker og pædagog.
   
  - Musikken når jo ind til sanserne på en anden måde, siger Gert Barslund, der også fortæller, at formålet med ”Ungcancer” er, at de kræftramte får mulighed for at udtrykke deres følelser og tanker på en måde, så folk omkring dem kan forstå, hvordan det er at leve med en kræftsygdom.
  Projektet er økonomisk støttet af Esbjergfonden, Rotaryog Kræftrådgivningen hos Kræftens Bekæmpelse i Esbjerg.
   
  Albummet med 12 sange fra kræftramte ventes at udkomme i foråret 2017. Allerede den 27. oktober kan de allerede færdige sange høres til et åbent arrangement hos Kræftrådgivningen Esbjerg.
  
  